Путин Владимир Къэрал Советым и зэIущIэм щыжиIащ капитал нэхъыщхьэм халъхьэ инвестицэхэр процент плIыщIкIэ щыхэхъуа Къэбэрдей-Балъкъэрыр Урысейм и субъект нэхъыфIу пщIым зэращыщыр
Урысей Федерацэм и Президент Путин Владимир дыгъуасэ Кремлым щригъэкIуэкIащ Къэрал Советым и зэIущIэ. Ар теухуауэ щытащ щIыналъэхэм я инвестицэ щытыкIэр егъэфIэкIуэным. ЗэIущIэм хэтащ Къэбэрдей-Балъкъэрым и Iэтащхьэ КIуэкIуэ Юрий.
Зэпкърыхауэ хэплъащ инвестицэ щытыкIэр егъэфIэкIуэным хуэгъэзауэ къыхалъхьахэм. Щхьэхуэу тепсэлъыхьащ бизнесыр зэрырагъэкIуэкIыр нэхъ къызэрыгуэкIыу къызэгъэпэщыным, IэнатIэщIэхэр къызэIухынымкIэ иджырей Iэмалхэр зэтегъэувэным, лэжьапIэ IэнатIэхэр къызэгъэпэщыным, цIыхухэм я улахуэхэр, хэхъуэхэр къэIэтыным.
Экономикэ зыужьыныгъэм и лъабжьэу щыт налогхэм я хэкIыпIэхэр щIыналъэхэм щыгъэбыдэн зэрыхуейм и гугъу щищIым Путин Владимир къигъэлъэгъуащ капитал нэхъыщхьэм халъхьэ инвестицэхэр процент 40-кIэ щыхэхъуа Къэбэрдей-Балъкъэрыр Урысейм и субъект нэхъыфIу пщIым зэращыщыр. «Нэхъ япэкIи зэрыжысIащи, инвестицэм и IэнатIэм зэфIэкI лъагэхэр къыщызыгъэлъагъуэ щIыналъэ гуп зэтеуващ. КъыхэзгъэщхьэхукIыну сыхуейщ: хьэрычэт Iуэхур зыхуеину Iэмалхэр къызэгъэпэщынымкIэ лэжьыгъэр пыгъэщхьэхукIауэ ебгъэкIуэкI хъунукъым. Федеральнэ IэнатIэхэми, щIыналъэ IэнатIэхэми, муниципальнэ IэнатIэхэми — псоми зэхуэдэу къапэщыт Iуэхущ инвестицэхэр зэщIэгъэуIуэныр, предприятэхэр къызэIухынымрэ тэмэму гъэлэжьэнымкIэ Iэмал нэхъыфIхэр зэтегъэувэныр, щIыналъэхэм зегъэужьыныр, цIыхухэм я псэукIэр егъэфIэкIуэныр»,- жиIащ къэралым и Iэтащхьэм.
ЩIыналъэхэм я инвестицэ щытыкIэр нэхъыфI щIыным хуэунэтIа нэгъуэщI зы Iуэхуи къигъэлъэгъуащ Путин Владимир. Ар финанс зэпIэзэрытыныгъэрщ. «Нэгъэсауэ къызгуроIуэ блэкIа илъэсхэм щIыналъэхэм яIа финанс щытыкIэри, абы и щхьэусыгъуэхэри. ЩIыналъэхэм я финанс зэфIэкIыр едгъэфIэкIуэн, абыхэм къапэщыт къалэнхэр зэрагъэзэщIэн ресурсхэр къахузэдгъэпэщын папщIэ дэ зэхэтлъхьащ бюджетым щыщ кредитхэр зэрапшыныжыну щIыкIэмрэ щапшыныжыну пIалъэхэмрэ зэзыхъуэкI прог- раммэ. А программэм хэт щIыналъэхэм къалэну зыхуагъэувыж коммерческэ щIыхуэмрэ езыхэм я бюджетхэм яхуримыкъу ахъшэмрэ ягъэмэщIэну. Абыхэм я хьэкъкIэ къыдэбгъэхуэну ахъшэр щIыналъэхэм щыIэ финанс щытыкIэр гъэтэмэмыжынымкIэ сэбэп хъунущ. Гу лъывэзгъэтэну сыхуейщ щIыналъэхэми, федеральнэ IэнатIэхэми — зэгурыIуэныгъэм хиубыдэу къэфщтэ къалэн псори нэгъэсауэ вгъэзэщIэн хуейщ», — къыхигъэщ — хьэхукIащ Путин Владимир.
Иужьрей илъэситIым кърикIуахэм япкъ иткIэ Къэбэрдей-Балъкъэрыр щIыналъэ финансхэр фIагъ лъагэ иIэу зезыгъакIуэ субъект пашэхэм я япэ гупым хагъэхьащ икIи федеральнэ бюджетым къыхэкIыу сом мелуан 850-м щIигъу хъу грантыр къратащ.
КъБР-м и Iэтащхьэмрэ Правительствэмрэ я пресс-IуэхущIапIэ.
